Ad Joseph Petarsson. Achtbar lieue her foget, inbesunder gude frunt. Wy hebben jwer breff an vns gesant enttfangen auerlezende wol vorstann, den gy vnsi hebben geschreuen van laken in (in) vnszer stadt stann schollen vnd der wegen van jwen gnedigen gesonen breffue hebben gekregen, dat noch ons to vorschriuende etc. Wy fogen jw hir vp wedderumme tho wetende, dat wy van nenen laken jndechtigh szyn de in vnszer stadt jwen g. heren edder jw vorentholden werden. Wolden vngerne weme wor ane entegen donn dar wy wusten he recht jnne were vnd reden dar tho hadden; weten gy vns der laken haluen to beschedende vnde vnderrichtinge to donde wor dee synn edder by weme dee in vnszer stat mogen befunden werden, willen jw alles rechten vorhelpen vnde gneten laten, sodane schelingen haluen jw wedderfaren schall alles wes reden vnde recht ys, dat Gade helpende, dem wy jw lange sunt bephelen. Dat. sonnauende vor Quasimodo genitj anno xj.